## ΟΔΗΓΙΑ O.VIII.2\_1: Ορισμοί για παρατυπίες και θέματα απάτης

|  |  |
| --- | --- |
| «Παρατυπία - irregularity»: | Κάθε παράβαση του ενωσιακού δικαίου ή του σχετικού με την εφαρμογή του εθνικού δικαίου, η οποία προκύπτει από πράξη ή παράλειψη οικονομικού φορέα που εμπλέκεται στη θέσπιση των ΕΔΕΤ, και η οποία ζημιώνει ή ενδέχεται να ζημιώσει τον προϋπολογισμό της Ένωσης με καταλογισμό αδικαιολόγητης δαπάνης στον προϋπολογισμό της Ένωσης. *[Πηγή: άρθρο 2 στ. (36) Καν. (ΕΕ) 1303/2013, άρθρο 3 στ. 19 Ν. 4314/2014- ΦΕΚ Α 265/23-12-2014]* |
| *Διευκρινήσεις:* Ο ορισμός αυτός καλύπτει όλες τις αντικειμενικές συμπεριφορές (πράξεις ή παραλείψεις) οικονομικού φορέα, συμπεριλαμβανομένων των µη εκ προθέσεως συμπεριφορών που θα μπορούσαν να ζημιώσουν τον κοινοτικό προϋπολογισμό. Άρα η παρατυπία είναι μία ευρεία έννοια, καθώς περιλαμβάνει τόσο τις συμπεριφορές χωρίς πρόθεση όσο και τις συμπεριφορές με πρόθεση (εμπεριέχει εννοιολογικά την απάτη)[[1]](#footnote-1).  Η ανακοίνωση παρατυπιών στην EE γίνεται σύμφωνα με τη Διαδικασία ΔΙΙΙ\_3. | |
|  | |
| «Πρώτη διοικητική ή δικαστική πράξη διαπίστωσης» (PACA): | Η πρώτη έγγραφη εκτίμηση από αρμόδια, διοικητική ή δικαστική, αρχή που καταλήγει στο συμπέρασμα, βάσει συγκεκριμένων πραγματικών περιστατικών, ότι έχει διαπραχθεί παρατυπία, με την επιφύλαξη ενδεχόμενης μεταγενέστερης αναθεώρησης ή αναίρεσης αυτού του συμπεράσματος εξαιτίας εξελίξεων στο πλαίσιο της σχετικής διοικητικής ή δικαστικής διαδικασίας. *[Πηγή: Κατ’ εξουσιοδότηση Κανονισμός (ΕE) για την υποβολή έκθεσης παρατυπιών 2015/1970 (08-07-2015), άρθρο 2]* |
| *Διευκρινήσεις:* Στο πλαίσιο του ΣΔΕ, PACA μπορεί να είναι τα Έντυπα όπου αποτυπώνεται η γνώμη της ΔΑ/ ΕΦ κατά τους προληπτικούς ελέγχους στις δημόσιες συμβάσεις, οι Εκθέσεις Επαληθεύσεων των ΔΑ/ΕΦ, οι Εκθέσεις Επιθεωρήσεων της ΑΠ, οι Εκθέσεις Ελέγχων της ΑΕ, τα πορίσματα άλλων ελεγκτικών αρχών/ οργάνων, κλπ όπου καταγράφονται οι εντοπισμένες παρατυπίες.  Επίσης, PACA μπορεί να είναι και η επιστολή που αποστέλλεται στην AFCOS, όταν η παρατυπία συνιστά «υπόνοια απάτης» (η οποία συνοδεύεται από τη σχετική αναφορά διερεύνησης της ΔΑ/ΕΦ ή ΑΠ και το υλικό τεκμηρίωσης, *βλ. Διαδικασία ΔVIII\_2).* | |
|  | |
| «Οικονομικός φορέας»: | Οποιοδήποτε φυσικό ή νομικό πρόσωπο ή άλλη οντότητα που λαμβάνει μέρος στην εφαρμογή της βοήθειας από τα ΕΔΕΤ, με εξαίρεση K-M που ασκεί τα δικαιώματά του ως Δημόσια Αρχή. *[Πηγή: άρθρο 2 στ. (37) Καν. (ΕΕ) 1303/2013, άρθρο 3 στ. 20 Ν. 4314/2014- ΦΕΚ Α 265/23-12-2014].* |
| *Διευκρινήσεις:* Οικονομικός φορέας μπορεί να είναι και η Διαχειριστική Αρχή όταν είναι Δικαιούχος στο πλαίσιο ΕΠ (π.χ. Τεχνική Βοήθεια). | |

|  |  |
| --- | --- |
| «Συστημική παρατυπία»: | Παρατυπία που έχει ενδεχομένως επαναλαμβανόμενο χαρακτήρα, με μεγάλη πιθανότητα εμφάνισης σε παρεμφερή είδη πράξεων, η οποία προκύπτει από σοβαρή ανεπάρκεια στην αποτελεσματική λειτουργία των συστημάτων διαχείρισης και ελέγχου, συμπεριλαμβανομένης της παράλειψης καθορισμού κατάλληλων διαδικασιών, σύμφωνα με τον Κανονισμό 130/2013 και τους ειδικούς κανόνες για κάθε Ταμείο. *[Πηγή: άρθρο 2 στ. (38) Καν. (ΕΕ) 1303/2013, άρθρο 3 στ. 21 Ν. 4314/2014- ΦΕΚ Α 265/23-12-2014]* |

|  |  |
| --- | --- |
| «Σοβαρή ανεπάρκεια στην αποτελεσματική λειτουργία ενός ΣΔΕ»: | Για τους σκοπούς της εφαρμογής των Ταμείων, ανεπάρκεια για την οποία είναι απαραίτητο να υπάρξουν ουσιώδεις βελτιώσεις στο σύστημα, η οποία εκθέτει τα Ταμεία σε σημαντικό κίνδυνο παρατυπιών και η ύπαρξη της οποίας δεν συμβιβάζεται με θετική ελεγκτική γνώμη σχετικά με τη λειτουργία του συστήματος διαχείρισης και ελέγχου. *[Πηγή: άρθρο 2 στ. (39) Καν. (ΕΕ) 1303/2013, άρθρο 3 στ. 25 Ν. 4314/2014-ΦΕΚ Α 265/23-12-2014]* |

|  |  |
| --- | --- |
| «Απάτη -fraud»: | Απάτη εις βάρος των οικονομικών συμφερόντων των Ευρωπαϊκών Κοινοτήτων:  *α) Όσον αφορά τις δαπάνες*, *είναι κάθε εκ προθέσεως πράξη ή παράλειψη, σχετικά με:*   * τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την αχρεώστητη είσπραξη ή παρακράτηση πόρων που προέρχονται από το γενικό προϋπολογισμό των Κοινοτήτων ή από τους προϋπολογισμούς των οποίων η διαχείριση ασκείται από τις Κοινότητες ή για λογαριασμό τους * την αποσιώπηση πληροφοριών κατά παράβαση ειδικής υποχρέωσης, με τα ίδια αποτελέσματα, * τη μη κατά προορισμό χρήση αυτών των πόρων, για σκοπούς άλλους από αυτούς για τους οποίους χορηγήθηκαν αρχικώς.   *β) Όσον αφορά τα έσοδα, κάθε εκ προθέσεως πράξη ή παράλειψη σχετικά με:*   * τη χρήση ή την υποβολή πλαστών, ανακριβών ή ελλιπών δηλώσεων ή εγγράφων, με αποτέλεσμα την παράνομη μείωση των πόρων του γενικού προϋπολογισμού των Κοινοτήτων ή των προϋπολογισμών των οποίων η διαχείριση ασκείται από τις Κοινότητες ή για λογαριασμό τους, * την αποσιώπηση πληροφοριών κατά παράβαση ειδικής υποχρέωσης, με τα ίδια αποτελέσματα, * τη μη κατά προορισμό χρήση ενός νόμιμα αποκτηθέντος πλεονεκτήματος με τα ίδια αποτελέσματα. |
| *[Πηγή: Σύμβαση η οποία καταρτίζεται βάση του άρθρου Κ.3 της συνθήκης για την Ευρωπαϊκή Ένωση, σχετικά με την προστασία των οικονομικών συμφερόντων των Ευρωπαϊκών Κοινοτήτων****,*** *Επίσημη Εφημερίδα αριθ. OJ C 316 της 27/11/1995 σ. 0049, η οποία έχει κυρωθεί με το άρθρο πρώτο του Ν. 2803/2000 – ΦΕΚ Α 48/3-3-2000]* | |
| *Διευκρινήσεις:* Στην απλουστευμένη διατύπωση για τον ορισμό της απάτης τονίζεται ο συνδυασμός τριών πτυχών: παρατυπία, πρόθεση και επιζήμιες επιπτώσεις. Η απάτη διακρίνεται από το γενικότερο όρο «παρατυπία» από τη συνιστώσα της πρόθεσης.  Σημειώνεται ότι, η απάτη είναι νομικός χαρακτηρισμός μιας πράξης βάσει του ποινικού δικαίου, ο οποίος καθορίζεται με τελεσίδικη απόφαση αρμόδιου δικαστηρίου.[[2]](#footnote-2) Άρα, οι Δομές που έχουν οριστεί στο πλαίσιο του ΣΔΕ δεν μπορούν να χαρακτηρίσουν μία πράξη με τα παραπάνω στοιχεία ως «απάτη». Ωστόσο, μπορούν να ανιχνεύσουν πραγματικά περιστατικά ή λίαν ύποπτες περιστάσεις που υποδηλώνουν την ύπαρξη παρατυπιών και, κατ’ επέκταση, πιθανής απάτης. | |

|  |  |
| --- | --- |
| «Υπόνοια απάτης-suspected fraud»: | Κάθε παρατυπία που οδηγεί στην κίνηση διοικητικής ή δικαστικής διαδικασίας σε εθνικό επίπεδο, ώστε να καθοριστεί η ύπαρξη συμπεριφοράς εκ προθέσεως (δόλου) και ιδίως απάτης, όπως ορίζεται στο άρθρο 1 παράγραφος 1 στοιχείο α) της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων, η οποία θεσπίστηκε δυνάμει του άρθρου Κ.3 της συνθήκης για την Ευρωπαϊκή Ένωση *[Πηγή: Κατ’ εξουσιοδότηση Κανονισμός (ΕE) για την υποβολή έκθεσης παρατυπιών 2015/1970 (08-07-2015), άρθρο 2]* |
| *Διευκρινήσεις:* Στο πλαίσιο του ΣΔΕ, κάθε περίπτωση που κρίνεται ότι συνιστά «υπόνοια απάτης», πρέπει να προωθηθεί στη Γενική Γραμματεία για την Καταπολέμηση της Διαφθοράς, η οποία αποτελεί την Υπηρεσία που έχει αναλάβει τον εθνικό συντονισμό για θέματα απάτης στην Ελλάδα (AFCOS), σύμφωνα με τον Ν. 4320/2015 όπως συμπληρώθηκε και τροποποιήθηκε με το Ν. 4446/2016 (άρθρα 53-56). Η AFCOS προωθεί την υπόθεση στις αρμόδιες εθνικές ελεγκτικές ή δικαστικές αρχές, ανάλογα με την περίπτωση, ώστε να ερευνηθεί και να καθοριστεί η ύπαρξη συμπεριφοράς εκ προθέσεως, και ιδίως απάτης.  Η «υπόνοια απάτης»:   * Δεν κοινοποιείται στον ελεγχόμενο. * Ανακοινώνεται στην EE κατά τα προβλεπόμενα στη Διαδικασία ΔΙΙΙ\_3. | |
|  | |
| «Ένδειξη απάτης»: | Η Υποψία ότι μία παρατυπία ενέχει πρόθεση |
| *Διευκρινήσεις:* Ο όρος αυτός εισάγεται στο παρόν ΣΔΕ, προκειμένου να διαχωριστεί από τον όρο «υπόνοια απάτης». Η «ένδειξη απάτης» χαρακτηρίζει την υποψία ότι μία παρατυπία ενέχει πρόθεση.  Στο πλαίσιο του ΣΔΕ, όταν αυτή η υποψία, μετά από εξέταση, κριθεί βάσιμη, τότε συνιστά «υπόνοια απάτης».  Όταν, για παράδειγμα, μία ΔΑ, ο ΕΦ ή η ΑΠ εντοπίσει μια παρατυπία που κατά την κρίση της αποτελεί ενδεχόμενη απάτη, πρέπει να προβεί η ίδια σε μια εσωτερική εξέταση/ διερεύνηση του θέματος και εφόσον κρίνει ότι η ένδειξη απάτης είναι ισχυρή, θα πρέπει να ξεκινήσει μια διοικητική διαδικασία σε εθνικό επίπεδο. Όταν δοθεί το **έναυσμα** για να ξεκινήσει η διαδικασία αυτή (μέσω σχετικής επιστολής προς την AFCOS), τότε η ένδειξη συνιστά «υπόνοια απάτης». Κατά το προηγούμενο στάδιο, που υπάρχει απλά μια υποψία και δεν έχει συνταχθεί μια επιστολή για να ξεκινήσει μια επίσημη διαδικασία σε εθνικό επίπεδο, δε μιλάμε ακόμα για «υπόνοια απάτης», αλλά για «ένδειξη».  Η «ένδειξη απάτης»:   * Δεν κοινοποιείται στον ελεγχόμενο. * Δεν Ανακοινώνεται στην EE. | |
|  | |
| «Κόκκινη σημαία» (red-flag): | Η κόκκινη σημαία (σήμα συναγερμού) είναι δείκτης/ προειδοποιητικό σήμα πιθανής απάτης ή κρούσματος διαφθοράς. Αποτελεί στοιχείο ή σύνολο στοιχείων, τα οποία δεν είναι συνήθη από τη φύση τους ή αποκλίνουν από τη συνήθη δραστηριότητα. Πρόκειται για ένδειξη παρέκκλισης από το σύνηθες και απαιτεί ενδεχομένως περαιτέρω διερεύνηση. *[Πηγή: Εντοπισμός πλαστών εγγράφων στον τομέα των διαρθρωτικών ενεργειών - Πρακτικός οδηγός για τις ΔΑ, OLAF 2013]* |
| *Διευκρινήσεις:* Οι κόκκινες σημαίες:   * δεν αποτελούν **απόδειξη** για την ύπαρξη πιθανής απάτης * αποτελούν στοιχείο για την ανίχνευση πιθανής απάτης, καθώς προειδοποιούν ή εφιστούν την προσοχή ότι μία δραστηριότητα ενδεχομένως κρύβει μία συμπεριφορά με πρόθεση (**οδηγούν σε υποψία-«ένδειξη απάτης**») * κρίνονται κατά περίπτωση και υπό το πρίσμα των πραγματικών περιστατικών της υπόθεσης. | |

1. Οδηγός ΕΕ: «Σύνοψη ανωνυμοποιημένων υποθέσεων/ Διαρθρωτικές δράσεις». OLAF, 2014, σελ. 12-13. [↑](#footnote-ref-1)
2. Οδηγός ΕΕ: «Σύνοψη ανωνυμοποιημένων υποθέσεων/ Διαρθρωτικές δράσεις». OLAF, 2014, σελ. 13, και

   Υποσημείωση 30, Ανακοίνωση της Επιτροπής προς το Ευρωπαϊκό Kοινοβούλιο, το Συμβούλιο, την Eυρωπαϊκή Oικονομική και Κοινωνική Επιτροπή, την Επιτροπή των Περιφερειών και το Ελεγκτικό Συνέδριο σχετικά με τη Στρατηγική της Επιτροπής για την Καταπολέμηση της Απάτης COM(2011) 376 τελικό, 24.6.2011]. [↑](#footnote-ref-2)